

**PIKA PREVZEMA OBLAST V VELENJU
V nedeljo svečana otvoritev 23. Pikinega festivala**

**Velenje, 15. septembra 2012 – Otvoritev 23. Pikinega festivala, največje otroške prireditve v Sloveniji, bo jutri, v nedeljo, 16. septembra, ob 16. uri, na TRC Jezero v Velenju. Piki bosta 23. festival pomaga odpreti župan Mestne občine Velenje Bojan Kontič in generalna direktorica javnega zavoda Maribor 2012 – Evropska prestolnica kulture dr. Suzana Žilič Fišer.**

**Pika Nogavička bo prijezdila na svojem konju Alfredu, v spremstvu kapitana Nogavičke ter Tomaža in Anice. V povorki bo razgrajalo tudi 23 gusarjev, ki bodo Piko varno pripeljali do odra, kjer bo prevzela župansko lento in s tem tudi oblast v mestu za sedem dni, kolikor traja Pikin festival. Prizorišče bo za obiskovalce odprto že od 10. ure dopoldan, bogat program in mestne četrti Pikinega mesta z ustvarjalnimi delavnicami ter druge aktivnosti pa se bodo vsak dan zaključile ob 19. uri. 23. Pikin festival je največji otroški projekt v sklopu Evropske prestolnice kulture 2012.**

Nedeljsko jutro se bo začelo z glasbenim »dober dan« in nastopom Šaleške folklorne skupine Koleda. Sledijo nastopi glasbenikov, čarodejev, mažoretk, breakdancerjev, raperjev, kubanske glasbe in lutkovne predstave. Svoja vrata bodo odprle ljubke hišice Pikinega mesta, ki se je letos razširilo v šest umetniških četrti. V njih bodo vsebinske delavnice vezane na temo festivala - pikasta kultura – v sozvočju z nazivom Evropska prestolnica kulture 2012. Na prizorišču se bo ustvarjalo v več ko 100 otroških delavnicah, na travniku ob idiličnem Velenjskem jezeru pa se bo odvijalo veliko zanimivih aktivnosti na prostem. Na plavajoče Vodno mesto se bodo obiskovalci popeljala z ladjico, na kateri bo gusarski kapitan, utrujene noge pa si bodo lahko odpočili na Pikini plaži ali v hladu krošenj pri počivalnici, kjer bomo ob koncu dneva vse dni festivala lahko prisluhnili tudi pravljici za lahko noč.

Ob 16. uri otvoritveni družinski dan doseže svoj vrhunec, saj vsi obiskovalci nestrpno pričakujejo prihod najbolj nagajive devetletne deklice. Kako bo na prizorišče prišla tokrat, je še skrivnost, znano pa je, da Pika vedno znova preseneti. Po otvoritveni svečanosti s prevzemom županske lente bo sledilo rajanje z mačjo godbo in mačkom Murijem, nato pa se bo utrujena Pika zleknila v svojo posteljo v vili Čira-Čara, saj bo neumorno rajala še naslednjih šest festivalskih dni.

Že danes dopoldne je Pika na pohod po Pozojevi poti odpeljala mlade pohodnike in pripravila ogled muzikala Aladin, popoldne pa si bodo mali filmofili v Pikinem kinu lahko ogledali slovensko predpremiero animirane komične pustolovščine Pogum. Predstave v Pikinem kinu potekajo ves september, v filmski četrti na prizorišču festivala pa bomo lahko preizkusili tudi nekaj zanimivih optičnih naprav.

Program in novice 23. Pikinega festivala lahko spremljate na spletni strani www.pikin-festival.si in socialnem omrežju facebook. Organizatorji Pikinega festivala so Festival Velenje, Medobčinska zveza prijateljev mladine Velenje, Knjižnica Velenje, Mladinski center Velenje, Muzej Velenje in Javni sklad Republike Slovenije za kulturne dejavnosti, območna izpostava Velenje, projekt pa letos poteka v koprodukciji z Javnim zavodom Maribor 2012 – Evropska prestolnica kulture.

- Konec -

**Več informacij:**
Barbara Pokorny, 041 535 567, 03/898 25 71, www.festival-velenje.si